নোট বাতিল বিতর্কে নরেন্দ্র মোদীর সরকারের বিরুদ্ধে একজোট হতে কোমর বাঁধছে বিরোধীরা। সেই জোট গড়ে তুলতে প্রধান ভূমিকা নিতে চাইছেন মুখ্যমন্ত্রী মমতা বন্দ্যোপাধ্যায়।
কেন্দ্রীয় সরকারের ৫০০ এবং এক হাজার টাকার নোট বাতিলের সিদ্ধান্তের প্রতিবাদে প্রথম থেকে সরব মমতা। তিনি রবিবার প্রথমে টুইট করে জানান, নোট বাতিল নিয়ে অভিযোগ তুলে ধরতে বিভিন্ন বিরোধী দলের নেতারা আগামী ১৬ বা ১৭ নভেম্বর রাষ্ট্রপতি প্রণব মুখোপাধ্যায়ের সঙ্গে দেখা করবেন। রাষ্ট্রপতির সঙ্গে তাঁর কথা হয়েছে। প্রণববাবু তাঁকে সময়ও দিয়েছেন। সব বিরোধী দলকে একজোট করতে এদিন একাধিক রাজনৈতিক দলের শীর্ষ নেতাদের সঙ্গে কথাও বলেছেন তৃণমূলনেত্রী মমতা। 
সিপিএমের সাধারণ সম্পাদক সীতারাম ইয়েচুরিকে এদিন ফোন করেন মুখ্যমন্ত্রী। বিরোধী দলগুলির সঙ্গে সিপিএম-ও যেন রাষ্ট্রপতি ভবনে যায়, সে জন্য ইয়েচুরিকে অনুরোধ করেছেন তিনি। এদিন মমতা বিষয়টি নিয়ে আলোচনা করেন লালুপ্রসাদ, অরবিন্দ কেজরীবালের সঙ্গেও।
নোট বাতিল নিয়ে এদিন মমতার টুইট, ‘এটা ইগোর লড়াই নয়। আমি বিনীতভাবে কেন্দ্রকে ফের অনুরোধ করছি, মানুষকে দুর্দশার থেকে এবং দেশকে আর্থিক বিশৃঙ্খলার থেকে বাঁচান। হঠকারী সিদ্ধান্ত প্রত্যাহার করুন’। 
মমতা শনিবারই জানিয়েছিলেন, নোট-বিতর্কে কেন্দ্র বিরোধী আন্দোলনে সিপিএমের সঙ্গে ‘কাজ করতে’ তিনি প্রস্তুত। সেই বক্তব্যের জের ধরেই এদিন ইয়েচুরিকে মমতার ফোন। সিপিএমের সাধারণ সম্পাদক বর্তমানে তামিলনাড়ুতে রয়েছেন। সূত্রের খবর, তৃণমূলনেত্রীকে ইয়েচুরি জানিয়েছেন, দিল্লি ফিরে তিনি সিদ্ধান্ত নেবেন। সিপিএম সূত্রে জানা গিয়েছে, বিষয়টি নিয়ে সূর্যকান্ত মিশ্রের সঙ্গে কথা বলবেন ইয়েচুরি। ঘটনাচক্রে, এদিনই সিপিএম পলিটব্যুরো এক বিবৃতিতে বিকল্প ব্যবস্থা না-হওয়া পর্যন্ত পুরনো নোটগুলি চালু রাখার দাবি জানিয়েছে। তৃণমূলকে খোঁচা দিয়ে সিপিএম সাংসদ মহম্মদ সেলিম অবশ্য এদিন বলেছেন, ‘‘যাঁরা দুর্নীতির সঙ্গে যুক্ত, তাঁরাই দুর্নীতির বিরুদ্ধে লড়াইয়ের কথা বলছেন! সিপিএম’কে পাশে পেতে হলে আগে দুর্নীতিমুক্ত হতে হবে।’’
আজ, সোমবার দিল্লিতে সব বিরোধী দলগুলিকে বৈঠকে ডেকেছে কংগ্রেস। বৈঠকে থাকবেন রাজ্যসভার বিরোধী দলনেতা গুলাম নবি আজাদ এবং লোকসভার কংগ্রেসনেতা মল্লিকার্জুন খড়গে। সূত্রের খবর, ওই বৈঠকে তৃণমূল সাংসদ ডেরেক ও’ব্রায়েন এবং সুদীপ বন্দ্যোপাধ্যায় যোগ দিতে পারেন। এ প্রসঙ্গে বিধানসভার বিরোধী দলনেতা আব্দুল মান্নান বলেন, ‘‘মুখ্যমন্ত্রী জনস্বার্থে কিছু করছেন না। ব্যক্তিস্বার্থে করছেন। গুলাম নবি আজাদ তো রাজ্যসভার বিরোধী দলনেতা। তাই কক্ষ সমন্বয়ের জন্য ডাকতেই পারেন।’’   
প্রশাসন সূত্রের খবর, আগামিকাল, মঙ্গলবার দিল্লি যেতে পারেন মুখ্যমন্ত্রী। তিনি কবে ফিরবেন তা অবশ্য জানানো হয়নি। ফলে মমতার বাঁকুড়া সফর আপাতত স্থগিত থাকছে।